Bilag 4.1.2:

## Læserbrevsskabelon, regionalt læserbrev (Sjælland, Syd, Midt og Nord)

Skabelon til brug i regionsrådsvalget (Sjælland, Syddanmark, Midtjylland og Nordjylland)

Afsender: [Indsæt navne og titler]

Overskrift: Kære politikere – kræftpatienter med senfølger venter for længe på hjælp

Brødtekst:

Kræftpatienter med komplekse senfølger venter desværre alt for længe på hjælp i Region [Indsæt navn på region]. Det gør de, fordi der mangler kapacitet i de generelle senfølgeklinikker, hvor man kan få hjælp til komplekse senfølger. Det kan få store konsekvenser for kræftpatienterne, der kæmper med invaliderende træthed, angst, problemer med at huske, inkontinens, afføringsproblemer, seksuelle problemer og smerter.

Mens man venter, bliver livskvaliteten dårligere, og arbejdslivet er svært at genoptage. Man befinder sig i et usikkert limbo – og det limbo er et ekstra lag af bekymring oveni en i forvejen svær tid, hvor man ikke føler sig rask, selvom man måske er kræftfri.

Mange tror desværre, at alt er godt igen, når en kræftpatient får at vide, at kræften er væk. Men sådan er virkeligheden langt fra. Kræftens Bekæmpelses store Barometerundersøgelse viser, at 70 procent af patienterne oplever en eller flere senfølger, som griber negativt ind i hverdagen og påvirker livskvaliteten. Det er med andre ord forandrede borgere, som kæmper med at få en hverdag tilbage, som ligner den de havde, før de fik kræft.

Vi er på kræftpatienternes vegne glade for, at regionen har oprettet senfølgeklinikkerne. Det er et vigtigt signal om, at man ser og anerkender kræftpatienter med senfølger – og at man vil sikre hjælp og tilbud af høj kvalitet i en svær tid.

Men det er også ærgerligt at se, at ventelisterne vokser, og den vigtige hjælp ikke kommer rettidigt til borgere med senfølger.

Det er både ulykkeligt og frustrerende for kræftpatienterne, der kæmper for at få hverdagen tilbage.

Så kære politikere: Der bør oprustes på kapaciteten i senfølgeklinikkerne, så alle kræftramte borgere i Region [Indsæt navn på region] kan få hjælp til tiden.